钦定古今图书集成/方舆汇编/职方典/第1282卷 > 《游东山记》前人
## 钦定古今图书集成/方舆汇编/职方典/第1282卷 > 《游东山记》前人

岁戊寅夏四月己亥，弋阳方畴、广汉张栻约饯东平
刘芮于永之东山。久雨新霁，天朗气清。步上绝顶，山
色如洗，相与置酒于僧寺之西轩，俯仰庭户，喟然而
叹曰：“噫嘻！此前相范公忠宣之故居也。”坐客皆耸然，
起而问之，零陵张公饰曰：“公居此时，某始年十三四。
某之先人，辱为公客，故某亦得侍公。公时已苦目疾，
手执寸许玉，用以摩按，某未识也，则亟视之，旁有小
儿诳曰：‘此石也’。”公愕然曰：“非也，此谓之玉。呜呼！公存
诚至于不欺孺子，则公之气象可想见巳。”坐客皆咨
嗟公饰又曰：“公居此西偏，为屋凡三十楹，盖与寺僧
邻也。诸孙皆尚幼，他日与寺僧戏，僧愚无知，至相诟
骂，直行过公前，语微及公，公漠然若”不闻见者。明日，
僧大悔惭，跼蹐诣求谢，亦卒无一言，待之如初。永之
士间有得进见，公循循亲加训诱。一日坐定，有率尔
而问曰：“范某于相公为何亲？”盖斥文正公之名。时二
子正平、正思侍旁，𢙀汗恐惧，公蹙额久而曰：“先公也。”
言者大恐。已而复以温词慰其心，后亦与相见不绝。
公之度量，虽曰天与“之，亦学以成之”欤又一日，坐问
客曰：“郡士之登科者皆归矣，而某人独未归耶？”或曰：
“试学官也。”公愀然曰：“吏事近民，精心于此，学之要也。
始登科，顾求从便安耶？”凡公言简而深，足以垂世立
教率类此。自奉极俭约，士从诸子游者，时命之饭，不
过三品，彘胾不掩。后有客至，即以分饷，不复更益。某
年幼，所记公如此，不能细也。于是坐客相与言曰：“江
山如昔，公不可得而复见矣。而有如公饰者，尚及见
公所记之详如此，岂易得哉！”而斯亭也，经兵火煨烬
之馀，而屹然独存。吾曹晚生，亦与闻公之言行，又岂偶然哉？《中庸》曰：“君子动而世为天下道，行而世为天
下法，言而世为天下则。”《孟子》曰：“闻柳下惠之风者，鄙
夫宽，薄夫敦。”于公其信之矣。抑尝记某庚午岁来永
时，寺僧有法贤者，年八十馀矣，谓某言：范丞相居此。
某时为沙弥，每见公，遇朔望，必陈所赐书及赐物，列
于堂上，率家人子弟再拜伏阅。呜呼！公之不忘君父
至此！所谓庙堂之上则忧其民，处江湖之远则忧其
君，文正公之心，公得之矣。请并附于记之末，可乎？皆
曰：“诺。”时某弟枃效懽兼偕游后一日庚子记。